Christian Taylor

Christian Taylor (født 18. juni 1990) er en amerikansk friidrettsutøver, som konkurrerer i sprint, tresteg og lengde. Han ble ungdomsverdensmester i tresteg i 2007. Som senior har han vunnet fire VM-gull (2011, 2015, 2017 og 2019) og to OL-gull (2012 og 2016) i tresteg. Han har også vunnet tresteg i Diamond League sju ganger. 


== Karriere som junior ==
Hans første internasjonale mesterskap var ungdoms-VM i friidrett 2007 i Ostrava i Tsjekkia. Der fikk han gull i tresteg, med 15,98 meter, og bronse i lengde, bak de to japanerne Yasumichi Konishi og Daisuke Yoshiyama. Han deltok også ved junior-VM i friidrett 2008, og nådde finalen i både tresteg og lengde, men fikk ingen individuelle medaljer. Han fikk sjuendeplass i lengde og åttendeplass i tresteg. Han løp i forsøksheatet på 4 x 400 meter stafett, og fikk dermed gull på 4 x 400 meter stafett. Ved USA-mesterskapet for juniorer i 2008 fikk han bronse lengde og sølv i tresteg. 
På sine tre år da han konkurrerte for University of Florida ble han «All-American» 10 ganger. Første året sitt i Florida (2009) vant han tre gull ved Southeastern Conference innendørs; tresteg, lengde og 4 x 400 meter stafett. Han ble også NCAA-mester i tresteg innendørs, og fikk bronse i NCAA-mesterskapet utendørs. 
I mars 2010 hoppet han 17,18 meter i tresteg, dette var det lengste hoppet noen utøvere fra USA greide dette året. I collegemesterskapet Southeastern Conference (SEC) vant han både innendørs og utendørs dette året, og han ble også NCAA-mester i tresteg innendørs og utendørs. I NACAC-mesterskapet i 2010 (North American, Central American and Caribbean Athletic Association), U23-klassen, vant han både lengde og tresteg. 
Også i 2011 ble han NCAA-mester i tresteg, med 17,80 meter, og SEC-mester i tresteg innendørs. 


== Karriere som senior ==


=== Sesongene 2010 - 2011 ===
I 2010 fikk han sølv i tresteg ved USA-mesterskapet utendørs, kun slått av Kenta Bell, og han kom på 12.-plass i lengde. Året etter vant han gull i tresteg ved USA-mesterskapet i friidrett 2011, med 17,49 meter, og han fikk fjerdeplass i lengde, med 8,07 meter. Han deltok i sitt første VM som senior i 2011, ved VM i friidrett i Daegu i Sør-Korea. I kvalifiseringsrunden hoppet han 16,99, og gikk til finalen. I finalen hoppet han 17,96 meter, som var ny personlig rekord og årsbeste i verden, og det var det tiende lengste hoppet i historien. 


== Sesongen 2012 ==
Han fikk sølv på tresteg under USA-mesterskapet i friidrett innendørs 2012. Ved VM i friidrett innendørs 2012 i Istanbul fikk han sølv med 17,63 meter, kun slått av sin landsmann Will Claye. I mai 2012 fikk han tredjeplass i tresteg ved Diamond League-stevnet i Shanghai, og han vant tre av Diamond League-stevnene. Han vant dermed Diamond League 2012 sammenlagt med 19 poeng. Karrieren foreløpige høydepunkt kom da han tok OL-gull i London 2012 med lengden 17,81 meter. Under USA-mesterskapet i friidrett 2012 vant han tresteg, og han kom på fjerdeplass i lengdehopp.


== Sesongen 2013 ==
I mars løp han 200 meter under North Florida Invitational, og satte der personlig rekord med 20,70 sekunder. Han deltok i Diamond League 2013, og vant tresteg i fire av stevnene der, og vant også Diamond League 2013 sammenlagt med 23 poeng, foran Teddy Tamgho (13 poeng) og Pedro Pablo Pichardo (5 poeng). Under USA-mesterskapet i friidrett 2013, og kom der på sjetteplass i lengdehopp. Under VM i friidrett 2013 i Moskva kom han på fjerdeplass i tresteg, med 17,20 meter i finalen. Han kom på tredjeplass i lengdehopp under DécaNation, og han kom på andreplass i lengdehopp i IAAF World Challenge-stevnet i Zagreb.


== Sesongen 2014 ==
Han deltok i både lengdehopp og tresteg under Diamond League 2014, og han vant tresteg og kom på tredjeplass i lengdehopp i sammendraget. Under Stafett-VM i friidrett 2014 (World Relays) vant USA 4 x 400 meter stafett, med Taylor på laget. Han fikk sølv i tresteg under USA-mesterskapet i friidrett 2014, der Will Claye vant.


== Sesongen 2015 ==
I Diamond League 2015 vant han tresteg i fire av stevnene, og vant tresteg sammenlagt med 22 poeng totalt. Han vant tresteg under Golden Spike i Ostrava, og i USA-mesterskapet i friidrett 2015 kom han på tiendeplass i lengdehopp. Han deltok i VM i friidrett 2015, som ble arrangert i Beijing, og vant der tresteg med et finalehopp på 18,21 meter.


== Sesongen 2016 ==
Taylor vant tresteg i de to første stevnene i Diamond League 2016, i Doha og Eugene, og han vant til sammen fem stevner. Han vant dermed tresteg i Diamond League 2016, med til sammen 60 poeng. Han kom på andreplass i tresteg under USA-mesterskapet i friidrett 2016, som også var OL-uttak (U.S. Olympic Trials), og ble tatt ut til å delta i Sommer-OL 2016. Der vant han tresteg, foran Will Claye og Dong Bin.


== Sesongen 2017 ==
Han vant tresteg i Diamond League 2017, for sjette året på rad. Han deltok i USA-mesterskapet i friidrett 2017, men fløy inn fra treningsleir i Nederland, og hoppet kun ett sprang, som var ugyldig. I følge Taylor selv gjorde han dette med vilje, for å spare kroppen, da det var flere stevner de kommende ukene. Han var uansett kvalifisert for VM i friidrett 2017, fordi han var regjerende verdensmester og Diamond League-vinner, så han trengte ikke å kvalifisere seg via USA-mesterskapet. Han vant tresteg under VM i friidrett i august, der han hoppet 17,68 meter i finalerunden.


== Sesongen 2018 ==
Taylor deltok på 400 meter under FBK Games i Nederland, og kom der på fjerdeplass på 400 meter med ny personlig rekord på 45,07 sekunder. Han kvalifiserte seg til finalen i Diamond League 2018, som var Memorial van Damme i Brussel. Der kom han på andreplass i tresteg, bak Pedro Picardo. Han deltok i USA-mesterskapet i friidrett 2018, og ble der slått ut i semifinalen på 400 meter, og han fikk ingen gyldige hopp i tresteg. Han representerte Amerika under Kontinentalcupen i friidrett 2018, og vant der tresteg, og han deltok også på Amerikas stafettlag som vant 4x400 m miksstafett.


== Sesongen 2019 ==
Også i USA-mesterskapet i friidrett 2019 deltok Taylor i tresteg, men uten å få et gyldig hopp. Han vant tresteg i Diamond League 2019, etter at han vant Diamond League-finalen som var Mémorial Van Damme 2019. Han vant tresteg under VM i friidrett 2019, og vant med det sitt fjerde VM-gull i tresteg.


== Sesongen 2020 ==
2020-sesongen i friidrett var redusert på grunn av koronaviruspandemien. Han deltok ikke i noen større mesterskap denne sesongen, men vant tresteg under Inspiration Games i Florida, Golden Spike i Tsjekkia og ISTAF i Berlin.


== Sesongen 2021 ==
2021-sesongen for Taylor ble avbrutt i mai på grunn av skade i akillessenen i høyre fot. Den ble avrevet under Golden Spike i Tsjekkia i mai.


== Sesongen 2022 ==
Hans første stevne etter akillesskaden var Tom Jones Memorial Invitational i april 2022, der han hoppet 6,64 i lengdehopp, og endte på en 25.-plass.


== Referanser ==


== Eksterne lenker ==
(de) Christian Taylor – Munzinger Sportsarchiv 
(en) Christian Taylor – Olympics.com 
(en) Christian Taylor – Olympic.org 
(en) Christian Taylor – Olympedia 
(en) Christian Taylor – Sports-Reference (OL-resultater – arkivert) 
(en) Christian Taylor – USAs olympiske komité 
(en) Christian Taylor – World Athletics 
(en) Christian Taylor – Diamond League 
(en) Christian Taylor – USATF 
Profil hos University of Florida